# ערד

## תעודת זהות

**גודל אוכלוסייה**: 30,000

**מאפיינים**: אוכלוסייה מגוונת – חילונים, חרדים ודתיים, ותיקים ועולים חדשים (בין השאר מאתיופיה) ומעט מהפזורה הבדואית. 17% משפחות שבראשן הורה עצמאי (חד-הוריות).

**אשכול חברתי-כלכלי**: 4 (בעבר 8)

**מספר ילדים בגילי לידה-שלוש**: 1,822

**מסגרות ינקות**: 6 מעונות, מעון רב-תכליתי, 15 משפחתונים, 4 מסגרות פרטיות.

**מספר ילדים במסגרות מוכרות**: 550

**מספר ילדים משולבים לפי חוק פעוטות בסיכון**: 78

**מספר ילדים בגילי שלוש-שש**: 1,616

**מסגרות קדם-יסודי** (כולל חינוך מיוחד): 56

**שירותים לגיל הרך**: 2 טיפות חלב, מג"ר (יחידה להתפתחות הילד ויחידה העשרתית)

## עד 2017

אתר הרשות מצהיר כי "ערד מאמינה בחינוך ורואה בו יעד מרכזי המעצב את פני העיר והקהילה", ואכן, ראש הרשות, ניסן בן-חמו, מחויב לקידום החינוך, אולם עד כניסת המיזם הרשות מימשה את אחריותה בהקשר זה רק ביחס לילדים מגיל שלוש. כמו כן המיקוד היה בתחום החינוך בלבד, ללא ממשקים בינו לבין תחומים נוספים. יפית ארבל הייתה מנהלת הקדם-יסודי (6-3), הייתה כפופה למנהלת מחלקת החינוך, והוגדרה סגניתה.

במג"ר פעלו תכניות שונות, ובהן: עיסוי תינוקות, הדרכת הורים, קורס החייאת תינוקות, הכנה ללידה. היה קושי בגיוס הורים להשתתפות בפעילויות.

בספרייה העירונית התקיימו פעילויות לגיל הרך כמו שעת סיפור והצגות.

התוכנית הלאומית 360 פעלה ביישוב משנת 2012. במסגרתה הוקמה תשתית של ועדת גיל רך בהובלת מנהלת השפ"ח, ובהשתתפות צוותים מלווים לתכניו וגורמים רלוונטיים במחלקת הרווחה ובמחלקת חינוך. 360 היוותה פלטפורמה מרכזית להפעלת תכניות איתור וטיפול בגיל הרך וקיום ועדות מקצועיות.

כ-30% מהילדים שהו במסגרות מוכרות (מעונות ומשפחתונים), ולא היה ידע לגבי ילדים במסגרות פרטיות או בהסדרים ללא תשלום. הרקע המקצועי של צוותי חינוך-טיפול במסגרות היה בסיסי בלבד וזוהה צורך בחיזוקו, במיוחד בהקשר של איתור קשיים וקשר עם הורים.

נשות ואנשי המקצוע ברשות פעלו מתוך מחויבות רבה ושיתוף פעולה, אך חסרה תפיסה של מקומם המרכזי של ההורים בעבודה עם ילדים. חלק מהתקנים לא היו מאוישים בשל הקושי לגייס אנשי מקצוע לעבודה ברשות (במידה רבה בשל מיקומה הגאוגרפי).

## 2021-2018 שנות 'מיזם הינקות'

### זירת הרשות ונשות/אנשי מקצוע

התפיסה של 'מיזם הינקות' עלתה בקנה אחד עם התפיסה החינוכית האינטגרטיבית המקודמת ברשות, והובילה להרחבתה ולביסוס הבנת החשיבות של הסתכלות כבר מינקות. כיום הרשות רואה במחויבות לקידום הגיל הרך מנוף להבאת משפחות צעירות ליישוב.

עם תחילת פעילות המיזם הורחב תפקידה של יפית מניהול תחום הקדם-יסודי ל**ניהול הגיל הרך מלידה**, והשילוב של תפקידיה הקודמים עם הרחבת האחריות לינקות יצר עומס רב. כיום עוברת מחלקת החינוך תהליך איגוף, וכשזה יושלם תחום הגיל הרך יהפוך למחלקה בתוכו. לצד המנהלת, עובדת **רכזת הורים וינקות** במימון הרשות בחצי משרה (בחצי משרה הנוסף היא משמשת כאחראית מועדוניות). **רכזת משפחתונים** עברה מהמחלקה לשירותים חברתיים לעבוד תחת מנהלת הגיל הרך ויש **מזכירה**.

הוקמו או בוססו **ממשקי עבודה** עם שירותים הקיימים ביישוב לילדים בינקות, ובהם: המג"ר, מחלקת הרווחה, טיפות החלב ורופאי ילדים ומשפחה. אחת משתי טיפות החלב הקיימות ברשות עוברת למבנה המג"ר. יצירת ממשקי עבודה עם כלל הגורמים הרלוונטיים ברשות מאפשרת פעילות של **פורום גיל רך מצומצם**, הנפגש 8-6 פעמים בשנה, שבו שותפים: מנהלת הגיל הרך, רכזת הורים וינקות, נציגה מהרווחה, מנהלת המג"ר, מנהלת השפ"ח, מנהלת 360, רכזת משפחתונים.

**ועדת הגיל הרך**, הנפגשת פעמיים-שלוש בשנה, הרחיבה את המבט מאוכלוסיות בסיכון ותוכניות של 360, וכיום עוסקת בכל מערך הגיל הרך ביישוב. למשתתפים במפגשי הוועדה נוספו בשנות פעילות המיזם הגורמים הבאים: מפקחות מחוזיות של משרדי הבריאות, הרווחה והחינוך, נציגות של מנהלות המעונות, רכזת המשפחתונים, נציגות רופאים, מנהלות תחנות טיפות חלב, וכן נציג של פורום הורי ינקות.

המודל של **צוותים מלווי תוכניות** הורחב מתוכניות של 360 לכלל התוכניות לגיל הרך.

תוכניות העבודה מבוססות נתונים, למשל קיימת הסתכלות על מספר וסוגי התוכניות (מניעה, איתור, טיפול) ועל שיעור הילדים המקבלים מענים. גם בניית התקציב לתוכנית העבודה מבוסס נתונים. עדכון **נתונים במערכת המידע** תומך בעבודה מבוססת נתונים.

נוצר שיח משותף בין **נשות ואנשי המקצוע** בשירותים השונים, ומתקיימים ביישוב מפגשי **הכשרה בין-מקצועית**, שחלקה מיועדת לכלל נשות ואנשי המקצוע וחלקה מודולרית, ומכוונת לעו"סים ולפסיכולוגים בנפרד. ההכשרה עסקה בנושאים כמו: שותפויות ועבודה עם הורים. בשנה האחרונה עסקה ההכשרה בסיכון ועוני בגיל הרך.

### זירת ההורים

ברשות הייתה מועצת הורים של הורים מהקדם יסודי (ייצוג של הממלכתי והחמ"ד), שבמסגרתה שותפו סוגיות שהרשות מעוניינת לקדם, וההורים יכלו להציף צרכים. בנוסף לכך צורפה נציגות הורים לכל מעגלי החשיבה שקיימה הרשות בנושאים שונים.

במקביל לכך הוקם פורום להורי ינקות, שילדיהם שוהים במגוון הסדרי חינוך-טיפול (כולל ביתיים), והוקצה תקציב להובלה על ידי מנחה מקצועית.

הרשות הפיקה חוברת מידע להורים על העשייה בגיל הרך ומנצלת כל במה אפשרית להנכיח את העשייה, והורים פונים לרשות.

גויסה רכזת הורים וינקות המובילה את התחום. הרשות הולכת ונתפסת ככתובת עבור ההורים. הוקם פורום הורים לצורך למידה על צורכי ההורים ביישוב ושיתופם בתכנון מענים, ונציג שלהם משתתף במפגשי וועדת הגיל הרך.

הורי הפורום מוזמנים למפגשי הכשרה בין-מקצועית הרלוונטיים להם.

#### ממצאי מחקר ההערכה (הורים)



### זירת מסגרות חינוך-טיפול

מנהלת הגיל הרך ביססה קשר עם המסגרות השונות – המוכרות והפרטיות – וניתן לפנות אליהן בעת הצורך ולפתור סוגיות במשותף.

המשפחתונים, שפעלו תחת מחלקת הרווחה, עברו בתחילת 2021 לעבוד תחת תחום הגיל הרך במחלקת החינוך, כך שניתן לשלבם בהסתכלות חינוכית רצופה.. רכזת המשפחתונים מקיימת קשר קבוע עם מנהלות המשפחתונים (שרובם המוחלט שייכים לקהילה החרדית), והן מוזמנות לפעילויות רלוונטיות עבורן (כמו יום היערכות). הרשות פעלה להפעלת קורס הכשרה למחנכות-מטפלות בתחומה, שלא יצא לפועל בגלל קשיים בירוקרטיים, ומשכך קישרה בין המטפלות-מחנכות לבין המק"מ (המרכז לקידום מקצועי), שמפעיל קורס מסובסד להסמכת מחנכות-מטפלות – ללא השתתפות כספית שלהן.

במהלך המיזם נוצר קשר טוב עם אגף המעונות והמשפחתונים והחלטות התקבלו בשיתוף פעולה, עם החלפת המפקחת הקשר התרופף מעט, אך נבנה שוב בהדרגה.

ברשות פועלים פורומים של מנהלות מסגרות מוכרות ומנהלות מסגרות פרטיות. הפורומים נפגשים בין 6-4 פעמים בשנה, ונעשית חשיבה על שילובם במפגשים רלוונטיים נוספים ברשות. תפיסת הרשות ככתובת באה לידי ביטוי מובהק בתקופת הקורונה, שבה שרר חוסר בהירות רב שהרשות פעלה לצמצומו.

בשנה האחרונה החל מהלך של הכנה לתוכנית מעג"ן במעונות היום, מתוך כוונה להרחיבה בהמשך, ואכן החל מ-2022 התוכנית תפעל במעונות היום במסגרת 360.

## מ-2022 (הטמעה)

כוח אדם: רכזת ההורים והינקות (100,000 ₪)

פעולות: פרסום, פורום הורי ינקות, הכשרה בין-מקצועית ומעג"ן במעונות (104,000 ₪)

### אתגרים ותוכניות לעתיד

* על אף שיפור ניכר במנגנוני שיתוף פעולה, יש צורך בהעמקה, ובמיוחד מול המחלקה לשירותים חברתיים, ובפרט מינוי עו"ס רפרנטית גיל רך מחויבת.
* עדכון מערכת המידע, בפרט בהקשר של מסגרות פרטיות.
* איתור וגיוס מנחה לפורום הורי ינקות.
* משולש רשות-אגף-ארגונים מפעילים: חיזוק קשר עם ארגונים מפעילים, מלבד ארגונים מקומיים. יש להדק גם את הקשר עם האגף.
* קיים קושי ביישוג הורים לפעילויות.
* הקמת מעון יום שיקומי, מספר הילדים גבולי למרות כוונת הרשות להפעיל מעון אחד לילדים חרדים וחילוניים.
* קיים מחסור בנשות ואנשי מקצוע בתחומי מקצועות הבריאות והמערך הרגשי.

נקודות שעלו בקבוצת המיקוד:

* איזון בין תוכניות אוניברסליות (העשרה מניעתית) לבין תוכניות טיפוליות לאוכלוסיות בסיכון
* ביטחון תקציבי
* הדרכה לסייעות צמודות ילד במעונות